Í veðurhamförum vikunnar erum við enn og aftur minnt á hvað við eigum stórkostlegar björgunarsveitir og sjálfboðaliða sem ávallt eru til taks . Fólk sem stekkur af stað út í ofsaveður til að hjálpa náunganum . Auk björgunarsveita leggja margir starfsmenn orkufyrirtækja og fleiri stofnana nú nótt við dag við erfið skilyrði til að koma á rafmagni . Fyrir allt þetta frábæra fólk erum við þakklát og sendum því okkar bestu strauma . Við verðum að gera skýlausa kröfu um örugga og trausta innviði um allt land . Grunnkerfin verða að vera í lagi og það er okkar sameiginlega verkefni núna að byggja þá upp og viðhalda svo sómi sé af . Einn fjölmargra funda sem ég átti í vikunni var fundur með fjölmiðlafólki frá Austur Evrópu . Þau tóku við mig viðtal og veltu eðlilega upp spurningunni : Hvernig stendur á því að verkafólk frá Austur Evrópu getur ekki verið öruggt um að fá sanngjörn laun og góðan aðbúnað í velferðarþjóðfélaginu Íslandi ? Í hugum margra er Ísland fyrirmyndaríki . Jafnrétti mælist hvergi meira ( fer svolítið eftir mælikvörðum ) og allir eiga að njóta sanngirnis og lífsgæða . Ég svaraði því til að þar sem græðgi og vilji til að misnota fólk er til staðar getur verkafólk ekki verið óhult . Við hins vegar reynum eftir fremsta megni að þétta í götin og gæta þess að það borgi sig ekki að misnota fólk í vinnu . Að atvinnurekendur sem ætla sér að nýta sér fólk í bágri stöðu þurfi að gjalda fyrir það . Við höfum verið háð aðstoð frá erlendu verkafólki til að reka okkar samfélag á undanförnum árum og eigum að vera þakklát þeim sem hingað koma til að leggja hönd á plóg . Það er ömurleg tilhugsun að einhver þeirra verði fyrir misnotkun í vinnu svo jaðrar á köflum við þrældóm . Eitt af stóru verkefnunum á borði aðila vinnuarkaðarins og stjórnvalda er einmitt að breyta lögum og verklagi þannig að eftirlit verði meira , aðgengi að upplýsingum betra , þjónusta við fólk af erlendum uppruna bætt og síðast en ekki síst , að viðurlög við launaþjófnaði og kjarasamningsbrotum verði þannig að það sé einfaldlega ekki þess virði fyrir þannig innréttaða atvinnurekendur að brjóta á fólki . Við hljótum að geta sammælst um slíkt og hrint í framkvæmd betri umgjörð utan um heilbrigðan vinnumarkað á nýju ári . Þessa innviði þarf líka að bæta .